สังคมข่าวหุ้นเกียรติก้อง ว่องไวยากร
หนังสือพิมพ์ “ข่าวหุ้นธุรกิจ” กระบอกเสียงอิสระแห่งตลาดทุน ที่ได้รับความนิยมสูงสุดของประเทศ ฉบับประจำวันพุธที่ 9 กันยายน พ.ศ.2558
9 ก.ย. 2558

หนังสือพิมพ์ “ข่าวหุ้นธุรกิจ” กระบอกเสียงอิสระแห่งตลาดทุน ที่ได้รับความนิยมสูงสุดของประเทศ ฉบับประจำวันพุธที่ 9 กันยายน พ.ศ.2558
****อัดสารพัดมาตรการกู้ชีพเศรษฐกิจไทย********ตลาดหุ้นไทยจะขึ้นก็ขึ้นไม่สุด ลงก็ลงไม่สุด ออกอาการเหวี่ยงไปด้านข้าง สาเหตุหนึ่งจากปัจจัยภายนอกรอดูเฟดในสัปดาห์หน้าว่าจะขึ้นดอกเบี้ยหรือเปล่าแม้ว่าทีมเศรษฐกิจชุดนี้จะมีมาตรการกระตุ้นเศรษฐกิจออกมามากมาย แต่ก็ยังไม่เห็นผลทันตา ต้องใช้ระยะเวลาอีกไม่ต่ำกว่า 3 เดือนขึ้นไป ดังนั้นมาดูกันว่าใครได้ประโยชน์จากมาตรการนี้บ้าง รายแรกยกให้แบงก์กรุงไทย หรือแบงก์วายุภักษ์ ที่เป็นหัวหอกในการปล่อยกู้ครั้งนี้ ร่วมกับออมสิน ลำดับต่อไปคงเป็นแบงก์พาณิชย์ ไม่ว่าจะเป็นไทยพาณิชย์ กสิกรไทยและกรุงเทพ ที่มีฐานลูกค้ากลุ่มเอสเอ็มอีจำนวนมาก โดยเฉพาะกสิกรไทยมีตุนไว้เพียบ จะได้รับประโยชน์จากซอฟต์โลนที่รัฐเข้าไปสนับสนุน ไม่ต้องเสี่ยงอะไรเลย
********ส่วนโครงการรถยนต์คันแรก ก็ปิดฉากลงแล้ว หลังจากที่ครม.เห็นชอบให้สิ้นสุดภายในสิ้นเดือนก.ย.นี้ หุ้นที่ได้ประโยชน์จากโครงการนี้ ชี้เป้าไปที่ AUCT ตัวต่อๆ มา เป็นกลุ่มสถาบันการเงินที่ปล่อยเช่าซื้อรถ TCAP  TISCO  KKP รวมทั้งกลุ่มยานยนต์ ที่เด่นสุดยกให้ SAT ซึ่งตอนนี้รอแค่กรมสรรพสามิตเคาะลดถือครองรถคันแรกเหลือ 3 ปี งานนี้ตลาดรถกลับมาเฟื่องฟูแน่นอนปลายปีนี้
****ขณะที่ค่าเงินบาทของเรา อ่อนปวกเปียก 36 บาทต่อดอลลาร์ แต่อดีตรัฐมนตรีคลังก็ให้ความเห็นว่าเป็นอัตราแลกเปลี่ยนที่เหมาะสมแล้ว นี่ยังดีที่ราคาน้ำมันไม่ขึ้นถ้าขึ้นคงแย่กว่านี้ แต่ถ้าพูดถึงผลดีคงจะเป็นเรื่องของการส่งออก หุ้นกลุ่มส่งออกจะได้ฟื้นเสียที  CPF เป็นอีกตัวหนึ่งที่ได้รับประโยชน์ รวมทั้งยังใกล้วันซื้อหุ้นคืนเริ่มวันที่ 10 ก.ย.นี้ กว่า 400 ล้านหุ้น หรือ 5% กว่าๆ ทำให้มีแรงเก็งกำไรกันเข้ามามาก
******AJD พระเอกตัวจริง นับวันยิ่งแรง บางสำนักมองกันไปที่ 2 บาทเป็นแนวต้าน แต่ขอให้ดูแนวต้านแรกที่ 1.8 บาทก่อน เพราะหากเอเจดียังไม่เซ็นสัญญากับจีน ก็ยังเท่ากับว่าไม่มีอะไรในกอไผ่ รายใหญ่เลยต้องย้ำราคานี้ไว้ก่อนไม่ผลีผลามดันไป 2 บาท
******ส่วนมาตรการกระตุ้นภาคอสังหาฯ ต้องอดใจรอหน่อย ตอนนี้กระทรวงการคลังกำลังดีดลูกคิดอยู่ รอจังหวะปล่อยของแรงๆ กระตุ้นตลาดคอนโดฯ บ้านระดับปานกลางและราคาต่ำออกมา เขย่าวงการ หลังจากที่ยอดขายบ้านทรุดหนักหลายโครงการต้องพับไป ได้แก่ โครงการของโนเบิล ที่ยอมคืนเงินลูกค้า และถ้ามาตรการภาษีอสังหาฯออกมา ก็เชื่อว่าจะส่งผลดีต่อหลายกลุ่ม ทั้งกลุ่มผู้ประกอบการ อย่าง SPALI ที่ยังค่อนข้างถูก และยังเป็นหุ้นปันผลดี 6-7% โน่น กลุ่มวัสดุก่อสร้าง อย่าง SCC รวมทั้งอุตสาหกรรมต่อเนื่องอีกมากมาย บอกได้เลยว่าอาจดีกว่ามาตรการอื่นของรัฐบาลที่ออกไปแล้วเสียอีก
*******AOT เริ่มกลับมาดี หลังจากที่จับตัวกลุ่มผู้วางระเบิดราชประสงค์ได้ส่วนใหญ่ คลี่คลายปมประเด็นทางการเมืองออกไป งานนี้นักท่องเที่ยวเลยแห่จองทริปมาเที่ยวไทยเหมือนเดิม ตัวเลขที่คาดว่าจะลดลงก็ไม่ลดมากนัก และมีโอกาสเข้าเป้าที่การท่องเที่ยวฯตั้งไว้ด้วย และอีกกลุ่มที่พลาดไม่ได้คงเป็นกลุ่มโรงแรม อย่าง CPN เข้าไฮซีซั่นแล้วโกยกำไรปลายปีเต็มเหนี่ยว
************ ML กลับมายืนเหนือ 2 บาทได้อีก แว่วมาว่าเจ้าของหุ้นตัวนี้เริ่มกลับมาประทับทรงใหม่ งานนี้ คงได้เห็นใกล้ 2.20 บาทที่เป็นราคาขายแบบพีพีเร็วๆ นี้
*****ขอแสดงความยินดีด้วยกับ พงษ์ภาณุ เศวตรุนทร์ ที่ย้ายข้ามห้วยไปเป็น ปลัดกระทรวงการท่องเที่ยวและกีฬา แทนนายอารีพงศ์ ภู่ชอุ่ม ซึ่งต้องไปดำรงตำแหน่งปลัดพลังงาน*********
 